คลังเปิดทางใช้บำเหน็จตกทอดค้ำเงินกู้
คลังเดินเครื่องโครงการบำเหน็จตกทอดค้ำประกันเงินกู้ดึง13สถาบันร่วมปล่อยกู้6หมื่นล้านบาท
4 ก.ค. 2554

คลังเดินเครื่องโครงการบำเหน็จตกทอดค้ำประกันเงินกู้ดึง13สถาบันร่วมปล่อยกู้6หมื่นล้านบาท
นายอารีพงศ์ ภู่ชอุ่ม ปลัดกระทรวงการคลัง กล่าวว่า คลังได้ลงนามกับสถาบันการเงิน 13 แห่ง ปล่อยสินเชื่อให้กับข้าราชการบำนาญ โดยให้นำบำเหน็จตกทอดค้ำประกันการกู้เงิน เป็นการช่วยเหลือแก่ข้าราชการผู้รับเบี้ยหวัดบำนาญ เพื่อใช้ในการลงทุนประกอบอาชีพ ขยายกิจการ รวมถึงดำรงชีวิตได้
นายอารีพงศ์ กล่าวว่า โครงการนี้จะช่วยในการพัฒนาชีวิตความเป็นอยู่ของผู้รับเบี้ยหวัดบำนาญดีขึ้น และช่วยลดการพึ่งพาเงินทุนนอกระบบ โดยวงเงินที่สถาบันการเงินจะปล่อยสินเชื่อในโครงการนี้ ประมาณ 6 หมื่นล้านบาท โดยหากมีการกู้เงินเต็มสิทธิที่ได้รับ ซึ่งคาดว่าจะเริ่มปล่อยสินเชื่อได้ตั้งแต่ช่วง สิงหาคม 2554
ด้าน นายรังสรรค์ ศรีวรศาสตร์ อธิบดีกรมบัญชีกลาง กล่าวว่า หลักเกณฑ์ในโครงการกู้เงินกับสถาบันการเงินโดยใช้บำเหน็จตกทอดค้ำประกันนั้น ผู้มีสิทธิจะต้องมีหนังสือรับรองสิทธิบำเหน็จตกทอดเพื่อใช้เป็นหลักทรัพย์ค้ำประกันการกู้เงิน โดยมีที่มาจากผู้รับบำนาญที่มีทายาท หรือหนังสือแสดงเจตนาระบุตัวผู้รับบำเหน็จตกทอด รวมถึงต้องทำหนังสือแสดงเจตนาให้นายทะเบียนบันทึกลงในระบบบำเหน็จบำนาญให้สมบูรณ์ ซึ่งการระบุตัวผู้รับบำเหน็จตกทอดในหนังสือแสดงเจตนาให้ระบบให้กับคนอื่นที่ไม่ใช่บิดา มารดา คู่สมรส หรือบุตร
สำหรับ กรณีที่บุคคลเหล่านั้นยังมีชีวิตอยู่ ณ วันที่ผู้รับบำนาญเสียชีวิต ผู้มีสิทธิได้รับเงินบำเหน็จตกทอดคือทายาทในกลุ่ม บิดามารดา คู่สมรสหรือบุตรเท่านั้น บุคคลที่ระบุในหนังสือแสดงเจตนาจะไม่มีสิทธิได้รับเงินบำเหน็จตกทอด ถ้าทายาทในกลุ่มดังกล่าวยังมีชีวิตอยู่